### NN 81/2022 (13.7.2022.), Odluka o naknadi za razvoj komunalnih vodnih građevina trgovačkog društva Sisački vodovod d.o.o., Sisak

SISAČKI VODOVOD D.O.O.

1212

Na temelju članka 52. Zakona o financiranju vodnoga gospodarstva, (Narodne novine, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavka 1. postavka 4. Zakona o vodnim uslugama (Narodne novine br. 66/19), Skupština trgovačkog društva Sisački vodovod d.o.o. Obala Ruđera Boškovića 10, Sisak na sjednici održanoj 28. lipnja 2022., dvostrukom većinom glasova u skladu s člankom 24. stavkom 2. Zakona o vodnim uslugama i članka 23. Društvenog ugovora, donijela je

ODLUKU

O NAKNADI ZA RAZVOJ KOMUNALNIH VODNIH GRAĐEVINA

Članak 1.

Ovom Odlukom o naknadi za razvoj komunalnih vodnih građevina (nastavno u tekstu: Odluka) utvrđuje se obveza plaćanja naknade za razvoj komunalnih vodnih građevina (nastavno u tekstu: KVG) na području nadležnosti javnog isporučitelja vodnih usluga Sisački vodovod d.o.o., Sisak, Obala Ruđera Boškovića 10, OIB: 84218628128 (nastavno u tekstu: Isporučitelj) koja čine područja Grada Siska i Općine Sunja, te se utvrđuju:

– obveznici plaćanja naknade za razvoj,

– osnovica plaćanja,

– namjene kojima služi prihod od naknade za razvoj,

– visina naknade,

– način i rokovi plaćanja naknade te

– nadzor nad obračunom i naplatom naknade za razvoj

Članak 2.

Obveznik naknade za razvoj je obveznik plaćanja cijene vodne usluge uz koju se obračunava naknada za razvoj.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m³).

Članak 3.

Naknade za razvoj iz ove Odluke obračunavaju se putem računa za vodnu uslugu, koje ispostavlja Isporučitelj i na kojima se posebno iskazuju.

Naknada za razvoj plaća se u rokovima dospijeća cijene vodne usluge po računima za vodnu uslugu.

Naknada za razvoj prihod je Isporučitelja.

Članak 4.

Naknada za razvoj uvodi se u iznosima izraženim u kunama po kubnom metru (kn/m³) kako slijedi:

|  |  |  |  |
| --- | --- | --- | --- |
| Red.broj | Jedinica lokalne  samouprave | Naknada za razvoj javne  vodoopskrbe | |
|  |  | Stambeni prostor kn/m³ | Poslovni prostor  kn/m³ |
| 1. | GRAD SISAK | 0,50 | 0,70 |
| 2. | OPĆINA SUNJA | 1,00 | 1,00 |

Članak 5.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 6.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina od 28. 12. 2022. godine, koji je objavljen na internetskoj stranici: www.sisackivodovod.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

(Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.)

Članak 7.

Nadzor nad obračunom i naplatom naknada za razvoj provodi svaka jedinica lokalne samouprave za svoje područje.

Javni isporučitelj svakoj jedinici lokalne samouprave dostavlja izvješće o prikupljenim i utrošenim sredstvima naknade za razvoj polugodišnje.

Članak 8.

Stupanjem na snagu ove Odluke, prestaju važiti:

1. Odluka o obračunu i naplati naknade za razvoj za područje Grada Siska, klasa: 325-01/10-01/12., urbroj: 2176/05-02-10-3 od 16. prosinca 2010.

2. Odluka o naknadi za razvoj javne vodoopskrbe na području Općine Sunja, klasa: 363-01/15-01/71., urbroj: 2176/17-03-15-01 od 30. rujna 2015.

Članak 9.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 6. ove Odluke.

Članak 10.

Ova Odluka objavljuje se u »Narodnim novinama« i stupa na snagu osmoga dana od objave u »Narodnim novinama«.

Sisak, 28. lipnja 2022.

Predsjedavajuća Skupštine
 Kristina Ikić Baniček, v. r.